Kaakkois-Suomen rajavartioston rikostorjuntayksikkö epäilee järjestäytyneen rikollisryhmän yrittäneen järjestää nelihenkisen iranilaisperheen Venäjältä Suomeen. Yritys tyssäsi Venäjän viranomaisten valppauteen.

Rajavartioston mukaan yrityksen teon takana olivat Turun seudulla asuva ulkomaalaistaustainen veljeskaksikko ja kaksi muuta ulkomaalaista Suomessa asuvaa henkilöä. Heillä ei ole aiempaa rikostaustaa.

Ensin veljeskaksikko matkusti Suomesta Venäjälle Viipuriin Suomen rekisterissä olevalla henkilöautolla. Kaksikko tapasi iranilaisperheen Viipurissa, josta kaikki henkilöt matkasivat Pietariin.

Sen jälkeen toinen veljeksistä palasi junalla takaisin Suomeen ja matkusti henkilöautolla Kaakkois-Suomen kautta Kuusamoon. Samaan aikaan toinen veljeksistä ja perhe matkustivat Suomen rekisterissä olevalla henkilöautolla Pietarista Kostamuksen alueelle Pääjärven kylän läheisyyteen.

Venäjän rajaviranomaiset eivät kuitenkaan päästäneet seuruetta Venäjän rajavyöhykealueelle tielle, joka olisi johtanut Kuusamoon. Esitutkinnan perusteella he olivat tuolloin noin 45 kilometrin päässä Venäjän ja Suomen rajasta.

Suomen puolella Kuusamon alueella toinen veljeksistä ja ulkomaalaistaustainen mies olivat vastaanottamassa laittomasti Suomeen pyrkinyttä perhettä.

Tapaus sattui tammikuun alussa 2017. Rajavartiosto kertoi asiasta tänään torstaina. Esitutkinta tapauksesta aloitettiin rajavartioston omien havaintojen ja Venäjän rajaviranomaisten ilmoituksen perusteella.

– Epältyjä ei ole vangittu tai pidätetty. He asuvat Suomessa ja aikanaan oikeus päättä heidän syyllisyydestään, kertoo tutkinnanjohtaja Ville Mihl Kaakkois-Suomen rajavartioston rikostorjuntayksiköstä.

Juttua täydennetty 13.4.2017 kello 11.40